Den meksikanske marinen sier i en uttalelse at de raidet laboratoriet nær byen Alcoyonqui i Sinaloa torsdag.

Dette skjedde etter meldinger fra etterretningstjenesten om at tonnevis av narkotika sannsynligvis ble produsert i området, skriver Reuters.

I tillegg til laboratoriet fant de to underjordiske lagre, som til sammen huset tonnevis med metamfetamin.

Krystalliserte og flytende stoffer, samt tønner med kjemikalier som ble brukt til å fremstille stoffene, ble funnet av meksikanske myndigheter. Foto: HANDOUT / Reuters

Jungellaboratorium

I laboratoriet i jungelen fant de både krystalliserte og flytende stoffer, samt tønner med kjemikalier som ble brukt til å fremstille stoffene.

Materialet og kjemikaliene ble destruert på stedet ettersom det var altfor mye til at det kunne flyttes.

Det er ikke meldt om noen en pågripelser i forbindelse med funnet.

Funnet ble destruert på stedet ettersom det var altfor mye til at det kunne flyttes. Foto: HANDOUT / Reuters

«El Chapo»s tumleplass

Sinaloa er kjent for å være hjemstedet til et av verdens største narkotikakarteller, som tidligere ble ledet av 61 år gamle Joaquin «El Chapo» Guzman.

«El Chapo» var Mexicos største narkobaron, og klarte ifølge USA å overgå både Pablo Escobar og Al Capone før han til slutt ble tatt og utlevert til USA i 2016.

Rettssaken mot ham er satt opp i New York i september.

«El Chapo» var Mexicos største narkobaron før han til slutt ble tatt og utlevert i 2016. Foto: Eduardo Verdugo / AP

Bortføringer, avhør og henrettelser

Tiltalen er på 17 punkter, og gjelder blant annet ledelse av en kriminell organisasjon, distribusjon av flere hundre tonn narkotika og medvirkning til en rekke drap.

Den amerikanske påtalemyndigheten mener «El Chapo» brukte sine leiemordere, såkalte «sicarios», til å bortføre medlemmer av rivaliserende karteller og levere dem til ham, slik at han kunne avhøre dem ansikt til ansikt.

«Ved minst ett tilfelle skjøt han rivalene på kloss hold og beordret lakeiene sine til å kvitte seg med likene,» heter det i notatet.

Joaquin «El Chapo» Guzmáns kone Emma Coronel Aispuro (til høyre) sammen med tvillingdøtrene på vei til rettslokalet i New York i juni, hvor hun følger saken mot sin mann. Foto: KENA BETANCUR / AFP

Tiltalepunktene som handler om smugling av narkotika til USA og organisert kriminalitet er påtalemyndighetens viktigste.

Det er disse punktene som trolig vil sørge for at «El Chapo» blir sittende i fengsel på amerikansk jord resten av livet.